Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 29. kolovoza 2010.

28(39)2010.

Evanđelje Lk 14,1.7-14
Koji se uzvisuje, bit će ponižen, a koji se ponizuje, bit će uzvišen.
Čitanje svetog Evanđelja
po Luki
Jedne subote Isus dođe u kuću nekoga prvaka farizejskog na objed. Promatrajući kako uzvanici biraju prva mjesta, kaza im prispodobu:
»Kada te tko pozove na svadbu, ne sjedaj na prvo mjesto da ne bi možda bio pozvan koji časniji od tebe, te ne dođe onaj koji je pozvao tebe i njega i ne rekne ti: 'Ustupi mjesto ovome.' Tada ćeš, postiđen, morati zauzeti posljednje mjesto. Nego kad budeš pozvan, idi i sjedni na posljednje mjesto pa, kada dođe onaj koji te pozvao, da ti rekne: 'Prijatelju, pomakni se naviše!' Bit će ti to tada na čast pred svim sustolnicima, jer - svaki koji se uzvisuje, bit će ponižen, a koji se ponizuje, bit će uzvišen.«
A i onome koji ga pozva, kaza: »Kad priređuješ objed ili večeru, ne pozivaj svojih prijatelja, ni braće, ni rodbine, ni bogatih susjeda, da ne bi možda i oni tebe pozvali i tako ti uzvratili.
Nego kad priređuješ gozbu, pozovi siromahe, sakate, hrome, slijepe. Blago tebi jer oni ti nemaju čime uzvratiti. Uzvratit će ti se doista o uskrsnuću pravednih.«
Riječ Gospodnja.

BOŽJA I NAŠA PONIZNOST (Lk 14, 7-14)
Izgleda, ništa nije dalje od Isusovih riječi od čovjeka koji se bori za svoju slavu i svoju dominaciju nad drugima. Ako je išta trajno kroz Evanđelje vrednovano i hvaljeno jest poniznost. Dapače, može se reći da se i Bog pokazuje kao ponizni Bog. Iako vrlo često govorimo o velikom i moćnom Bogu, bliži bi bio govor o poniznom Bogu. On se trajno pokazuje kao ponizni Bog koji ljubi. (P. Varillon je publicirao knjigu s naslovom: Božja poniznost.) Poniznost ni u kojem slučaju ne znači pasivnost.
Isus nikada nije bio za pasivnost, ali je jako puno pozivao na poniznost. Ne radi se o fingiranoj poniznosti, nego o unutarnjem poniznom stavu. Ni u kojem slučaju poniznost ne zatire osobnost niti našu sposobnost. Poniznost nije za izobličeni princip "sađenja kupusa naopako". Poniznost je duševno i unutarnje stanje osobe, prema sebi i prema drugome. Jednom riječju, poniznost je najbolji lijek egoizmu i najveći stimulans altruizmu. Zato je tokom cijele kršćanske povijesti poniznost stavljana kao temelj svim vrlinama.
Ona čovjeka razobličuje u lažnosti i napuhanosti, što o sebi i u sebi nosimo. Tek se kroz poniznost možemo istinski spoznati i druge istinski vrednovati. A najbitnije i najvažnije za našu sreću je istinski sebe poznavati i vrednovati. Izgleda da bez poniznosti sve pedagogije ne donose velike rezultate. Poniznost nas oslobađa od napuhanosti, da se ne bi umislili da smo bogovi. Nažalost, živimo u civilizaciji koja se baš hrani u napuhanoj posebnosti. Svatko se doživljava kao centar svijeta, a rezultat je da jako puno lažnih bogova hoda našim ulicama.
Ponavljam, poniznost nije nijekanje čovjeka nego istinsko poznavanje i vrednovanje sebe. Poniznost nas stavlja na naše istinsko mjesto, a time nam otvara oči da vrednujemo i prepoznajemo druge. Bez poniznosti nema prepoznavanja i čuvanja vrednota. Mi smo samo ljudi sa svojom veličinom i sa svojom malenkošću. Reče neki od pjesnika: Veliki do zvijezda i maleni kao mrav! Mi smo strukturirani da druge trebamo i vrednujemo. Da druge vrednujemo kao sami sebe. Svi smo mi unikati, ali svi nismo jednaki. Svatko ima sve talente (vrijednosti) i adekvatno njima trebamo živjeti. Tek tako možemo biti sretni. Različitost nije manjak nego vrednota.
Zato trebamo druge priznavati u: časti, ljubavi, dobroti, moći, mjestu, inteligenciji... Moglo bi se reći jednom riječju: poniznost je životna nevinost (nepatvorenost). Zato su ponizni živa slika Boga ljubavi. Ponizni nikome ne smetaju i svima pomažu. Ponavljam, poniznost se uvijek i svugdje vrednovala. To je baza religioznosti i humanosti. Bez poniznosti ne možemo sebe spoznati! Ponizni čovjek dopušta Bogu i ljudima da bude kritiziran u življenju i u svojim idejama. Koliko god ne valja sebe podcijeniti isto toliko je štetno sebe precijeniti. Zato poniznost nerazosobljuje, nego omogućuje da se osoba slobodno razvije. Bog se otkriva samo poniznima, onima koji trebaju Boga i drugog čovjeka.
Ponizni nisu napuhani. "Kad priređujete gozbu pozovite siromahe... (Lk 14, 112). Time bi se pobjeđivalo sebe i svojeg egoizma. A tko priređuje ovakvu gozbu?! I onda nije čudno da se ispunjenje Isusove poruke odgađa. Nažalost, ovo se ne događa ni u najkršćanskijim zajednicama. Danas živimo vrijeme koje je opsjednuto 'prvim mjestom', i to jako puno razdvaja ljude. A poniznost je osnovica da bi se živjelo bratski i prijateljski. Treba se u sebi osloboditi pa se tek možemo radovati uspjehu i dobru drugoga.
Skoro bi se moglo reći kao lukavo privikavanje na 'druga mjesta'. Poniznost također oslobađa od predrasuda i u unaprijed otpisivanje bližnjih. U svakom slučaju možemo sintetizirati Isusov poziv na poniznost u formulu: Čovječe, ti si veći što si niži (ponizniji)!
Marjan Jurčević

22. nedjelja kroz godinu C
(Lk 14,1.7-14)
Popričesna meditacija
“Prijatelju, pomakni se naviše!” (Lk 14,10)
Evanđelje govori o nekim pravilima kod gozbe. U tome se kriju poruke kraljevstva Božjega.
Slušamo mudro pravilo o prihvaćanju određenog mjesta kod gozbe. Nije dobro sebe smatrati višim od drugih. Na razini poruke o kraljevstvu Božjem Isus poziva na poniznost.
Ovo evanđelje nas upućuje da na svoje gozbe pozivamo kao osobite goste siromahe, sakate, hrome, slijepe, to su oni koji su u Isusovo vrijeme bili kategorija odbačenih, nespretnih za život. Gospodin, koji je domaćin misne gozbe ne prima nas na temelju naših zasluga, već po svojoj dobroti. Njegov je poziv u skadu s pravilima današnjeg evanđelja: zove malene. Djeca smo Božja i svi imamo u njegovu srcu prvo mjesto njegove ljubavi.
Hvala Ti, Gospodine, što se u pozivu na svoju gozbu nisi opredijelio jedino za svete i savršene, već pozivaš i one koji Ti neće moći uzvratiti ljubav kojom Ti ljubiš. Ja Ti nemam uzvratiti; pripadam među one koji potpuno ovise o Tvojoj dobroti. Hvala Ti što i meni takvome daješ u svom srcu prvo mjesto svoje ljubavi. Priredio: Dario Miletić

Valja mijenjati logiku
„dajem da daš“ Nakon što je izrekao prispodobu Isus se obratio i domaćinu, uglednom farizeju. Njega podučava da promjeni logiku življenja, koja vlada u međuljudskim odnosima „dajem da daš“ (do ut des). Isus ga podučava da ne zove na objed samo one koji će mu uzvratiti istom mjerom, istim objedom. Isus želi da otvori svoj dom i „siromasima, sakatima, hromima, slijepima“, dakle onima s ruba društva. On daje vrijednost i onima koje obično ljudi mimoilaze ili ih smatraju suvišnima i beskorisnima. Kod Isusa nema suvišnih ljudi!
Suprotno oholosti jest krotkost i poniznost. Mudri Sirah ističe, iako ljudi vole darove i darovatelja, ali ipak više poštuju i vole krotka čovjeka. Krotak čovjek je ponizan, razborit i ima pažljivo uho. Iako nam se čini da nas vjernike svijet danas ne treba, da nas omalovažavaju, ocrnjuju, izbjegavaju, zacijelo nas svijet treba. Treba nas onakve kakve nas Isus hoće. Zato, trudimo se mi kršćani danas čuti Isusovu prispodobu i svoj život po njoj usklađivati, onda će nas i svijet voljeti i željeti. Svijet treba iskrene i autentične kršćane.
Fra Iko Skoko

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 29. VIII. XXII. NKG, Glavosjek Ivana Krstitelja
Ponedjeljak: 30. VIII: Feliks, Gaudencija, Radoslava
Utorak 31. VIII. Rajmund, Rajko. - Pobožnost utorkom sv. Anti - molitva.
Srijeda 1. IX. Egidije, Konstancije
Četvrtak 2. IX. Kalista, Maksima Divna
Petak 3. IX. Grgur Veliki, Gordana - KLANJANJE
Subota 4. IX. Ruža, Dunja, Ida
Nedjelja 5. IX. XXIII. NKG, Bl. Majka Terezija
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

PAŽNJA!
VEČERNJA MISA
Nedjeljom i radnim danom
OD SUTRA 30. kolovoza 2010. u 19 sati

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)